
A nők parlamenten belüli képviselete, a parlamenti paritás kérdése

Dolgozatom témája a nők parlamentben belüli képviselete, a parlamenti paritás kérdése. A francia forradalom idején kezdődött harc óta a nők hosszú utat tettek meg egyenjogúságuk kivívása terén, azonban a világ számos országában továbbra is problémát jelent érdekeik érvényesítése. Elemzésem során arra a kérdésre kerestem a választ, hogy egy-egy országban milyen szinten valósul meg a nemek közti egyenjogúság és esélyegyenlőség.
Vizsgálatom szempontjául a nők parlamenten belüli képviseletét választottam. Úgy gondolom, annak, hogy a társadalom minden tagja érvényesíteni tudja érdekeit, elengedhetetlen kelléke, hogy a törvényhozásban is arányos legyen a nők és férfiak képviselete. Az államok rendszerezéséhez modelleket állítottam fel, melyek a hasonló földrajzi elhelyezkedésű vagy társadalmi berendezkedésű országokat fogják össze.
Az első, skandináv modellbe Svédország és Norvégia került, mely országok esetében a női mozgalmak aktivitása, ennek eredményeként pedig a parlamenti pártok által bevezetett kvóták jelentették a fő mozgatórugót ahhoz, hogy a nők parlamenten belüli képviselete mára 40% körüli eredményt érjen el.
A mediterrán modellt három ország, Ruanda, a Dél-Afrikai Köztársaság, illetve Spanyolország alkotja. A vizsgált országok az elnyomás, a diktatúra alóli felszabadulás után mind arra törekedtek, hogy vagy alkotmányukban, vagy törvényi úton, de szabályozzák a nők parlamenten belüli arányát.
A harmadik, kontinentális modellnél Németország, Franciaország és végül Magyarország esetén keresztül vizsgáltam a kialakult képviseleti arányok előzményeit. Németországban sikeresen alkalmazzák a kvótákat, töretlen a fejlődés a parlamenten belüli női reprezentációt tekintve. Franciaország esete ellentmondásos, bár kvóták bevezetésére itt is sor került, a pártok gyakran inkább pénzbírságot fizetnek, mintsem hogy alkalmazzák azokat.
Hazánk jelenlegi helyzete bizonyos változtatásokat tesz szükségessé. A vizsgált országok esetei azt bizonyítják, hogy kvóták bevezetésével javítható a nők parlamenten belüli aránya, egyes esetekben majdnem egyenlő megoszlást is biztosít. Magyarország mostani státuszának javítása érdekében, véleményem szerint, indokolt lenne mind az Alaptörvény, mind a választójogi törvény által szabályozni a nemek arányát.



